FAMILIA CREŞTINĂ, 
BASTION AL REZISTENȚEI ÎN FAȚA 
DICTATURII ŞI A ATEISMULUI 


1 Petru GHERGHEL 
episcop de laşi 


Vă spun din inimă Bine aţi venit la laşi, bine aţi venit în seminarul nos- 
tru pentru a proceda la un schimb de experienţe şi pentru a ne împărtăşi o 
sumă de date privind perioada grea prin care au trecut Europa de Est şi 
țările de sub jugul comunismului de care s-au eliberat acum 20 de ani. 

Mai întâi, un gând de prețuire Părintelui Rector Dr. Wilhelm Dancă şi 
Corpului profesoral al Institutului nostru din laşi pentru această inițiativă 
de a marca printr-un Simpozion internaţional trecutul mai recent al țări- 
lor noastre, la împlinirea celor 20 de ani de la căderea Cortinei de Fier sau, 
mai bine zis, de la evenimentele din 1989. 

Retrospectiva anilor de dictatură şi urmările ce au provocat şi lăsat răni 
adânci în conştiinţa celor ce au trecut prin această perioadă, evidenţierea 
unor situaţii şi a unor cazuri ce vor forma obiectul comunicărilor din aceste 
două zile reprezintă o lecţie valoroasă a istoriei pentru generaţiile de azi şi, 
mai ales, pentru cele viitoare. 

Historia est magistra vitae şi, desigur, avem multe de învăţat de la ea şi 
de la cei care o prezintă şi ne-o aduc în față. 

Cei tineri, studenţii de azi, cei ce vor veni după noi, au nevoie să cunoască 
trecutul şi le sunt recunoscători celor care s-au decis să-l evoce, nu numai 
pentru a condamna ororile săvârşite ori pentru a nu le uita, ci, în special, 
pentru o edificare şi o formare ce priveşte viitorul omenirii, binele celor ce 
vor veni după noi. 

Ca Episcop de Iaşi şi prim responsabil cu formarea viitorilor preoți şi a 
tuturor creştinilor din Eparhia noastră, felicit inițiatorii acestui simpozion 
şi vă salut pe voi toți, care ați răspuns la o astfel de invitație. 

Fiţi bineveniţi în casa noastră. Siete benvenuti nella nostra casa. Welcome. 
Wilkommen. Soyez le bien venus! 

O rugăm pe Maica sfântă, ocrotitoarea noastră, să ne ia sub mantia ei 
ocrotitoare, iar pe sfântul Iosif, patronul Bisericii şi al Seminarului nostru, 
să ne stea alături cum a ştiut să facă cu Sfânta Familie din Nazaret. Spe- 
răm să fie în mijlocul nostru, cu exemplul lor, marii noştri eroi ce ne-au 
lăsat pagini impresionante de mărturie creştină şi curaj pe care îi vom 
evoca în aceste zile. 

Doresc succes şi binecuvântare lucrărilor. 

Distins auditoriu, 

Aş dori să aduc în fața dumneavoastră atenția asupra unei realităţi fun- 
damentale, pe care o consider ca o rezistență de masă la noul val ideologic 
marxist-leninist din anii dictaturii roşii, şi anume: 


I. Familia creştină 


Cunoscând mesajul biblic din Cartea Genezei şi afirmația Mântuitorului 
asupra planului lui Dumnezeu cu familia şi cu misiunea ei şi reînnoind 
învățătura Apostolului Paul despre misterul căsătoriei, putem să stabilim 
câteva adevăruri ce au stat şi stau la baza vieţii creştine ca un tezaur şi un 
îndrumător încredințat celor ce cred. lată câteva texte: 


La început a făcut Dumnezeu cerul şi pământul. Şi a zis Dumnezeu: să facem 
pe om după chipul şi asemănarea noastră, ca să stăpânească peştii mării, pă- 
sările cerului, animalele domestice, toate vietăţile ce trăiesc pe pământ. Şi a 
făcut Dumnezeu pe om după chipul său; după chipul lui Dumnezeu l-a făcut; 
bărbat şi femeie. Şi Dumnezeu i-a binecuvântat zicând: creşteţi şi vă înmul- 
țiți şi umpleţi pământul (Gen 1, 1;26). 

Isus le-a răspuns: nu ați citit cum Creatorul i-a creat la început bărbat şi 
femeie? Şi a zis: „De aceea omul îşi va părăsi tatăl şi mama şi se va uni cu 
soţia lui şi cei doi vor fi un singur trup, astfel încât nu vor mai fi doi, ci un 
singur trup”. Prin urmare, ceea ce Dumnezeu a unit, omul să nu despartă 
(Mt 19,4-6). 


Bărbaţilor, iubiţi-vă soțiile aşa cum Cristos a iubit Biserica şi s-a dat pe sine 
pentru ea pentru a o sfinți. (...) De aceea îşi va lăsa omul tatăl şi mama şi se 
va uni cu soţia sa şi cei doi vor fi un singur trup. Misterul acesta este mare: 
eu o spun cu privire la Cristos şi la Biserică, dar şi cu privire la voi (Ef 5, 25; 31-32). 


Din textele proclamate deducem: 

Dumnezeu le încredințează oamenilor acest mare dar al vieţii, dar nu 
oricum, ci prin bărbat şi femeie, pe care i-a creat după chipul său: prin 
familie. 

Familia este comuniunea de persoane înzestrate cu facultăţi şi calități 
complementare şi diferenţiate din punct de vedere al sexelor, pentru a putea 
realiza celula de bază şi fundamentul întregii vieţi şi a o transmite astfel 
generaţiilor viitoare. 

„Locul” unic care face posibilă o astfel de dăruire este căsătoria sau 
contractul de dragoste conjugală, în care bărbatul şi femeia se unesc într-o 
comunitate intimă de viață şi de dragoste voită de însuşi Dumnezeu şi care 
numai în această lumină îşi află adevărata semnificație (FC 11). 

Este, aşadar, foarte important să nu uităm: 

Planul lui Dumnezeu cu privire la familie 


Vorbind despre crearea celor dintâi oameni, Sfântul Părinte Papa loan 
Paul al II-lea, în Scrisoarea către familii din 2 februarie 1994, explică sco- 
pul acestei hotărâri şi al acestui plan. 


Totul se înscrie în marele mister al paternităţii sale, chiar şi Cosmosul imens 
cu atâtea realități şi ființe vii. Dumnezeu creează prin cuvântul său — să fie 
(Gen 1,3) —, dar atunci când este vorba de crearea omului, această hotărâre este 
însoţită de aceste cuvinte: să-l facem pe om după chipul şi asemănarea noastră 
(Gen 1,26). 


Spre deosebire de alte momente ale creaţiei, la crearea omului, creato- 
rul a toate, pare că intră în sine însuşi, pentru a căuta un adevărat model 
în misterul ființei sale, care se manifestă în dumnezeiescul „NOI”. Din 
acest mister se naşte, prin actul creaţiei, ființa umană: „După chipul lui 
Dumnezeu i-a creat bărbat şi femeie” (Gen 1,27). 

Când Dumnezeu s-a îndreptat spre celelalte ființe vii - peşti, păsări, 
animale — şi le-a binecuvântat cerându-le să umple pământul supunându-l 
(cf. Gen 1,28), El n-a mai făcut alte referințe. În schimb, când l-a creat pe 
om el a ținut să-l onoreze cu însuşi chipul şi asemănarea sa. 

Modelul originar al familiei trebuie căutat în însuşi Dumnezeu, în mis- 
terul trinitar al vieţii sale. Dumnezeiescul „NOI” constituie modelul veş- 
nic al omenescului „noi”, care e format din bărbat şi femeie, creați după 
chipul lui Dumnezeu, după asemănarea lui. Când privim astfel familia, n-o 
putem confunda cu o simplă asociere de persoane, cu o instituție umană 
apărută din întâmplare sau din conjunctură sau ca un rezultat al evoluţiei 
speciei umane (din regnul animal), ci ca un proiect dumnezeiesc, un pro- 
iect veşnic şi destinat să devină o oglindă vie a realităţii divine, care se 
bazează pe dragoste şi este dătătoare de viaţă. 

Familia este, aşadar, o comunitate de persoane, pentru care adevăratul 
mod de a exista şi de a trăi împreună este comuniunea („communio perso- 
narum”). Numai persoanele sunt capabile să existe „în comuniune”, după 
cum persoanele Sfintei Treimi, prin iubirea lor, realizează o unitate - un 
singur Dumnezeu. Familia, prin urmare, se naşte din comuniunea conju- 
gală pe care învăţătura Bisericii o numeşte şi o califică drept legământ, în 
care bărbatul şi femeia se dăruiesc şi se primesc unul pe altul (cf. GS 48). 
În acest legământ al căsătoriei şi numai în el maternitatea presupune în 
mod necesar paternitatea şi, invers, paternitatea presupune în mod nece- 
sar maternitatea ca rod al dualității acordate de creator ființei umane de la 
început când „l-a creat pe om bărbat şi femeie”. 

Familia este sanctuar al iubirii 


O astfel de comuniune de iubire şi un astfel de legământ devine, cum 
bine notează apostolul neamurilor, imaginea iubirii sponsale a lui Cristos 
pentru Biserica sa, pentru că numai iubirea adevărată dintre soți poate să 
capete dimensiunile de Taina cea mare (cf. Ef 5,32), care să reprezinte ade- 
vărata legătură dintre Dumnezeu şi poporul său, dintre Cristos şi mireasa 
sa, care este Biserica. 

Căsătoria, subliniază sfântul Părinte Papa loan Paul al II-lea, ca sacra- 
ment al legământului dintre soţi, este un mare mister, căci în el se exprimă 
iubirea sponsală a lui Cristos pentru Biserica sa, aşa cum afirma apostolul 
neamurilor, sfântul Paul, referindu-se la acest adevăr, scriind Efesenilor: 
„Bărbaţilor, iubiţi pe femeile voastre, după cum Cristos şi-a iubit Biserica 
şi s-a dat pe sine pentru ea” (Ef 5,25-26). 

Nici nu se putea găsi o imagine mai grăitoare pentru misterul Bisericii 
ca acest legământ sacru — căsătoria — şi nici nu poate fi o prezentare mai clară 
a Bisericii, sacrament dătător de viață şi de iubire, decât făcând această 
relație cu marea taină a căsătoriei, a iubirii dătătoare de viaţă dintre soți. 

După cum Cristos şi Biserica formează un singur trup animat de aceeaşi 
iubire, tot aşa, şi cei doi soți, bărbatul şi femeia, prin legământul lor de 
iubire, realizează un singur trup capabil să genereze şi să producă viața, să 
o transmită altora. 


Viaţa a fost încredinţată familiei 


Potrivit cu planul lui Dumnezeu, instituţia căsătoriei şi iubirea conjuga- 
lă sunt orânduite pentru transmiterea vieţii, pentru procrearea copiilor, 
care sunt cununa căsătoriei (GS 50). 

Bărbatul şi femeia, creați după chipul şi asemănarea cu Dumnezeu, se 
bucură de cunoaştere şi iubire reciprocă, ce sunt nu numai daruri proprii 
şi persoanele oferite lor de către Creator, dar ei le primesc pentru a fi apți 
de a deveni cooperatorii lui în vederea transmiterii darului vieţii unei noi 
persoane umane. Soții, aşadar, în timp ce se dăruiesc unul altuia, se dispun 
să dăruiască viaţa fiilor lor şi împlinesc în lume o misiune nobilă şi sacră. 
Ei, prin paternitatea şi maternitatea de care dau dovadă când primesc un 
copil şi îl oferă lumii, dovedesc că orice viață vine de la acela de la care pri- 
meşte nume orice paternitate în cer şi pe pământ, cum bine declară apos- 
tolul neamurilor în Scrisoarea către Efeseni 3,15 (FC 14). 

Viaţa este, prin urmare, un dar făcut de Dumnezeu primilor oameni 
creați de el după chipul şi asemănarea sa. Prin ei acest dar continuă în 
lume, iar orice viață care apare în cuplul uman al familiei reprezintă, la 
rândul său, un dar făcut lumii, mai întâi familiei însăşi şi apoi societăţii. 

Ca atare, copilul, chemat la viață în sânul unei familii, reprezintă semnul 
cel mai vădit al iubirii lui Dumnezeu față de om şi argumentul confirmării 
alegerii făcute bărbatului şi femeii. 


Familia este cu adevărat leagănul vieţii 


Atunci când se vorbeşte despre locul cel mai potrivit pentru dezvoltarea 
şi creşterea unei noi vieți, e firesc să se sublinieze faptul că nu există un 
altul mai adecvat şi mai natural decât uterul matern, sânul mamei. Încer- 
cările de a reproduce viața în eprubetă, chiar dacă au trezit un mare inte- 
res şi au făcut multă vâlvă, n-au demonstrat decât un singur lucru, că locul 
de dezvoltare normală a unui embrion rămâne totuşi trupul mamei, uterul 
ei conceput de Creator drept lăcaşul natural al vieţii. 

Bărbatul şi femeia, care sunt chemaţi să colaboreze cu Dumnezeu la 
transmiterea vieţii şi care, prin pactul de iubire, întemeiază o familie îşi 
îndeplinesc cu adevărat vocaţia atunci când se străduiesc să pecetluiască 
această iubire cu rodul firesc al unirii lor: copilul, viața, şi totodată se dis- 
pun să-şi ofere această iubire ca leagăn al vieţii. 

Această viață se dezvoltă normal numai în atmosfera de iubire şi slujire 
care se instaurează în sânul familiei, devenind astfel climatul normal şi 
adecvat creşterii şi dezvoltării ei. 

Folosindu-ne de o imagine naturală, populară şi familială, locul unde un 
copil se simte bine, creşte şi se dezvoltă armonios este numit leagăn. În 
acest sens, ne permitem să definim familia drept leagănul vieţii, ştiind că 
nu există nici un climat mai adecvat şi mai potrivit pentru primirea, îngriji- 
rea şi educarea lui decât familia. În familie, unde iubirea este legea fundamen- 
tală a tuturor relaţiilor, în care bărbatul şi femeia se îndreaptă spre acelaşi 
scop, acolo este posibilă o adevărată iubire față de viaţă şi față de copil şi 
numai acolo se pot arăta o stimă şi o grijă profundă pentru demnitatea sa. 

Copilul, fiind rodul iubirii reciproce, cimentează şi desăvârşeşte relaţiile 
interpersonale şi, astfel, se creează cadrul unei împărtăşiri reciproce, după 
modelul persoanelor Sfintei Treimi. Fără iubirea care se concretizează în 
persoana Spiritului Sfânt, relaţia între Tatăl şi Fiul rămâne fără rod. 

Pentru o mamă şi o familie conştientă de vocaţia pe care a primit-o de la 
Creator, copilul reprezintă o comoară, un dar, o bucurie care nu poate fi 
egalată cu nimic. S-a născut pe pământ o nouă persoană, o nouă ființă 
după chipul şi asemănarea cu Dumnezeu. 

Poate e bine să repetăm aici ceea ce Papa Ioan Paul al II-lea a afirmat la 
Adunarea Generală ONU din 2 octombrie 1979, când a vorbit despre copii 
şi familie: 


FAMILIA CREŞTINĂ, BASTION AL REZISTENȚEI... 51 


Voiesc să-mi exprim bucuria că, pentru fiecare dintre noi, copiii sunt primăvara 
vieţii, anticiparea istoriei viitoare, a fiecăreia dintre patriile pământului. Nici o 
țară din lume, nici un sistem politic nu se poate gândi la viitorul naţiunilor fără 
imaginea acestor noi generaţii care vor primi de la părinţii lor patrimoniul 
complex al valorilor şi aspirațiilor naţiunii din care fac parte şi pe acela al în- 
tregii umanități. Grija pentru copii, chiar înainte ca ei să vadă lumina zilei, din 
prima clipă a conceperii şi până în anii copilăriei şi ai adolescenței, este valori- 
ficarea cea dintâi şi fundamentală a relaţiei de la om la om. De aceea, ce se 
poate dori mai bine unei națiuni şi chiar omenirii întregi, tuturor copiilor din 
lume, decât un viitor mai bun, în care respectul pentru drepturile omului să 
devină realitate deplină în dimensiunile anului 2000 care se apropie (FC 26). 


Mi-aş permite să adaug: ce să le dorim mai bine popoarelor şi copiilor, în 
special, decât să aibă căsătorii bazate pe legământul de iubire, adică familii 
adevărate după cum le-a voit şi instituit Dumnezeu? 

În astfel de familii, primirea, iubirea, stima, angajarea materială şi spi- 
rituală afectivă şi educativă, pentru orice copil care vine în lume, vor con- 
stitui un climat care poate fi definit cu un termen simplu, dar profund: 
leagănul vieţii sau, şi mai sugestiv, sanctuarul vieţii. 

Într-un astfel de climat, ca într-un loc privilegiat şi binecuvântat, copiii 
vor putea creşte în înțelepciune, în vârstă şi în har înaintea lui Dumnezeu 
şi înaintea oamenilor (cf. Lc 2,52). La acest punct aş dori să reiau gândul 
pe care l-am anunțat pentru acest Simpozion. 


II. Rezistenţa împotriva ideologiei comuniste prin familia creştină 


Pentru noi, creştinii, familia nu este numai o instituție de ordin divin, 
după cum stă scris pe primele pagini ale Sfintei Scripturi, aşa cum am 
văzut mai sus; nu numai celula de bază a societăţii, căreia i-au fost încre- 
dințate viața omenirii şi viitorul întregului neam omenesc, nu numai lea- 
gănul oricărui copil şi sanctuarul iubirii, unde se realizează pe deplin ide- 
alul comuniunii între persoane, după modelul Sfintei Treimi, familia aşa 
cum a gândit-o Creatorul; nu este numai şcoala cea mai desăvârşită a vie- 
ţii, unde se pun bazele tuturor celorlalte şcoli din viață, adică şcoala celor 
şapte ani de acasă; ea nu este — un lucru şi mai minunat, descoperit şi 
subliniat în cadrul conciliului ecumenic şi de ultimii papi — numai ecclesia 
domestica, unde se aduc neîncetat acte de cult întru preamărirea Creato- 
rului şi a Mântuitorului pe altarul iubirii împărtăşite de către părinţi şi 
copii; familia nu este numai un sacrament de mântuire între celelalte sacra- 
mente întemeiate de Cristos, pentru sfințirea şi mântuirea neamului ome- 
nesc. Ea este cu adevărat acest mister divin de care sunt legate viața ome- 
nirii şi destinul veşnic al omului. Un creştin adevărat nu poate şi nu trebuie 
să uite acest sens profund al familiei bazate pe căsătorie. 


52 DIALOG TEOLOGIC 24 (2009) 


O fericită constatare 


Pe lângă toate cele enunțate mai sus, familia a fost şi este bastionul 
rezistenței la atacurile inventatorului minciunii, la atacurile celui rău şi la 
atacurile atâtor ideologii contrare voinței divine. 

Când România, în 1948, a intrat în conul şi umbra noii ideologii fără 
Dumnezeu, toate instituţiile au avut de suferit. S-au restructurat şi recon- 
siderat orânduirea de stat, parlamentul, guvernul, întreprinderile, institu- 
tile de cultură şi ştiinţă, universităţile, şcolile de orice fel şi confesiune, 
micile întreprinderi şi asociaţii, s-a procedat la schimbarea convingerilor 
personale şi a drepturilor omului, s-a ajuns la mari transformări care 
aveau drept scop o nouă orânduire socială. 

A rămas totuşi o structură care, chiar dacă a avut de suferit din atâtea 
direcții, nu a putut fi distrusă - familia. Uneori cadrul acestei instituţii a 
fost prezentat într-o manieră nouă, s-au modificat unele legi bazate pe noi 
motivații, ființa ei însă a rămas mereu aceeaşi, conservându-se acea reali- 
tate perenă de celulă a vieţii şi a societăţii, acel leagăn al iubirii şi acel 
sanctuar al comuniunii. 

Dacă Biserica a avut de suferit şi i s-au închis porţile ori i s-a limitat 
misiunea, dacă şcoala a fost infectată de noua ideologie şi de curente potriv- 
nice tradiţiei şi menirii ei, familia a rămas şcoala unică şi adevărată, Bise- 
rica cea vie şi liberă, locul unei creşteri şi educări conforme cu demnitatea 
omului. 

Într-un chip deosebit, mamele au continuat să-şi împlinească rolul de 
educatoare şi formatoare de conştiinţe, păstrând cu demnitate şi fidelitate 
misiunea lor de colaboratoare ale Creatorului şi Învăţătorului adevărului. 

Cum se explică altfel marea legătură a credincioşilor cu Bisericile, cu 
mănăstirile şi cum se explică celebrarea marilor sărbători, a pelerinajelor 
cu acelaşi sens profund religios şi cu aceleaşi forme tradiționale transmise 
din generaţie în generaţie!? 

Cum se explică astfel marele număr de copii care au caracterizat mereu 
familia noastră creştină decât cu ferma convingere a vocației părinților — 
taţi şi mame - plini de respect față de Dumnezeu şi față de sufletul lor? 

Cum se poate explica astfel numărul impresionant de tineri care se 
îndreptau cu sutele şi miile spre seminariile teologice păstrate de autori- 
tăți ca o necesitate impusă de spiritul religios al poporului nostru fie de 
convingere ortodoxă, fie de credință catolică? 

Familia creştină, confirmată prin naşterea şi prezenţa Fiului lui Dum- 
nezeu într-o familie, iar mai târziu ridicată la rang de sacrament de acelaşi 
Mântuitor, a ştiut să se apere şi să se închidă ca o scoică în fața tuturor 
ideologiilor şi a influențelor ce nu se potriveau caracterului ei sacru. Părinţii 

buni şi creştini nu au lăsat ca ceea ce era mai intim în sufletul şi în casa lor 
să fie distrus ori călcat în picioare. Altarul din sufletul lor şi candela cre- 
dinței din casa lor nu au putut fi distruse şi nu au putut fi aruncate afară. 
Lângă inima de mamă şi lângă grija tatălui au putut să fie apărați copiii de 
toate valurile şi furtunile generate de noua ideologie marxist-leninistă ori 
ateistă a guvernanților. 

Atunci când ni se cer explicaţii din partea unora dintre prietenii noştri 
din alte țări cu referință la realitatea vitalității Bisericii noastre, cu privire 
la numărul candidaţilor la preoţie şi la viața consacrată, am avut mereu 
acelaşi răspuns şi aceeaşi convingere că numai datorită familiei tradiționale, 
binecuvântată cu mulți copii, am avut şi avem această realitate vie. Şi astăzi 
afirmăm că, numai pentru că am avut şi mai avem încă familii creştine cu 
12, 9, 7, 4 copii, viața noastră de credință a rămas frumoasă şi în adevărată 
creştere. 

Dintre toate instituţiile bântuite de atâtea atacuri şi furtuni din întreaga 
perioadă comunistă, familia a ştiut cel mai bine să se apere şi să opună 
rezistență invaziei roşii şi teribilei dictaturi. 

Supusă şi ea, fireşte, la nenumărate presiuni ideologice, neajutorată în 
atâtea situaţii grele şi potrivnice, sărăcită prin noul sistem de distribuire a 
bunurilor, redusă la un spaţiu uneori greu de suportat, împinsă de multe 
ori la disperare prin lipsa mijloacelor de trai, obligată la munci iraționale 
şi inumane, limitată de cele mai multe ori la minimum de existență, fami- 
lia creştină a făcut eforturi extraordinare pentru a rezista cu eroism şi a 
continuat să-şi îndeplinească datoriile zilnice păstrând cât mai mult şi cât 
mai bine menirea ei sacră şi fundamentală şi legătura cu izvorul tăriei şi al 
vitalităţii. Este îmbucurător faptul pe care l-a scos în evidență Sfântul 
Părinte Papa loan Paul al II-lea adresându-ne mesajul său în cadrul vizitei 
ad limina din anul 2003 despre familiile creştine care au ştiut să iasă cu 
curaj şi cu demnitate din perioada grea a dictaturii păstrându-şi misiunea 
ei sacră şi făcând zid împotriva atacurilor ideologice contare vocației pri- 
mite de la creator. Este, de asemenea, de mare importanţă şi avertizarea pe 
care o face papa pentru a veghea la viitorul ei într-o lume amenințată de 
atâtea pericole noi ce s-au abătut peste omenire şi peste Biserică şi Familie. 


Realităţi noi şi un mare pericol pentru viitor 


Făcând acum, la 20 de ani de la ieşirea de sub dictatură, un bilanţ asu- 
pra realităţii şi menirii familiei, trebuie să constatăm şi să recunoaştem că, 
în perioada grea a atâtor presiuni externe, familia a rezistat şi şi-a păstrat 
fizionomia de sanctuar al vieţii şi de bastion al rezistenței în fața pericolelor, 
aducând pe altarul ţării şi în mijlocul Bisericii un adevărat prinos benefic 

al creşterii în număr şi, mai ales, în valoare, iar acum însă, în timp de 
libertate şi în condiţii de tranziție, aceeaşi familie se găseşte într-o situaţie 
particulară, adică în cel mai mare pericol de a-şi pierde şi uita forța şi marea 
ei demnitate şi misiune de care se bucură. 

Libertatea, atât de mult aşteptată, a surprins întreaga societate şi toate 
popoarele scăpate de sub povara dictaturii. Toţi credeau că a sosit timpul 
binecuvântat al adevăratei condiţii de viață şi al unui progres în toate dome- 
niile, inclusiv al libertăţilor religioase şi al creşterii morale. 

Nu a fost să fie aşa. Libertatea câştigată s-a dovedit a fi cea mai mare 
capcană pentru aspiraţiile legitime ale oamenilor. În câteva zile, tot edifi- 
ciul speranței pentru o libertate adevărată s-a dărâmat. Libertatea încet, 
încet s-a transformat în permisivism, în libertinaj, în confuzie şi haos; cele 
mai scumpe valori, cele ale spiritului, invadate de practici noi fără nici o 
regulă - libertate fără control în folosirea mijloacelor anticoncepționale de 
orice fel, practica liberă a avortului fără nici un fel de restricţie, divorțuri 
şi separări fără nici un adevărat motiv, libertinaj moral, lipsă de orice res- 
pect față de valorile sacre, față de celelalte persoane, contestarea normelor 
fireşti şi a legăturilor umane în raporturile dintre generaţii, dintre părinţi 
şi copii, lipsa de respect față de autorități, abuzuri şi încălcări ale normelor 
juridice etc. — toate acestea s-au verificat a fi cele mai teribile atacuri împo- 
triva instituției divine a familiei şi a structurii societății umane 

În aceste situaţii, familia, altădată capabilă să se închidă în sine şi în 
bine, acum se vede asaltată de mii şi mii de tentaţii, de lovituri, de interese 
materiale, de egoism şi căutare de soluții doar materiale. Desacralizarea şi 
secularizarea au distrus coeziunea şi au atacat nucleul familiei gândite şi 
voite de Dumnezeu. Nu mai avem comunism oficial şi nici o dictatură atee 
ca altădată, avem, în schimb, răni nevindecate şi cicatrici dureroase şi o 
dezorientare fără precedent. 

Nimeni nu doreşte climatul teribil al dictaturii şi al restricțiilor de tot 
felul impuse de formele unei ideologii atee care a trecut, nimeni nu vrea să 
se întoarcă la vechile limitări şi condiționări inumane de altădată, de ele 
nu mai vrea nimeni să audă, dar suferințele noi, care s-au abătut asupra 
societății noastre, asupra Bisericii, a familiei creştine şi asupra copiilor şi 
tinerilor, sunt mai mult decât tulburătoare şi mai nimicitoare decât cele pe 
care vrem să le uităm. Urmările acestei tranziții, ale acestor transformări, 
sunt teribile. 

În perioada grea a dictaturii divorțurile erau permise, avorturile erau şi 
ele posibile doar în anumite condiţii, pentru anumite interese şi nu pentru 
toți; existau, la fel, şi copii abandonaţi şi strânşi în diferite case, orfelinate, 
uneori în condiții mizerabile; familiile creştine însă, ancorate în tradiția 
milenară a poporului nostru, încurajate şi susținute moral de Biserică, 

găseau curaj şi moral, precum şi resurse de trai, păstrau acea coeziune 
bazată pe credință şi speranță, formau nuclee de viață şi de comuniune 
pentru a învinge toate greutăţile fireşti. Era o atitudine de aşteptare, de 
speranță că va trece valul greu al impunerilor exterioare din partea statu- 
lui şi a ideologiilor fără fundamentare sigură. 

După 1989, familia creştină, altădată dispusă la mari sacrificii şi renun- 
țări, a început un nou calvar, o adevărată tragedie. Părinţi plecaţi în toate 
părţile, la început rar rămânea acasă unul dintre ei, mai târziu amândoi 
luau drumul emigrației, copiii rămaşi singuri sau în grija străinilor şi a 
bunicilor, separările pe perioade lungi, uneori fără nici o întoarcere, com- 
binaţii pasagere ori definitive între cei plecați sau rămaşi acasă, divorțuri 
susținute pentru motive de nimic şi aprobate fără rezerve etc. 

Desigur, Biserica şi, în parte, societatea civilă au reacționat, au raportat 
şi au încercat să limiteze şi să stopeze astfel de fenomene. Realitatea însă 
este impresionantă. Bastionul familiei tradiționale de odinioară este parcă 
şi mai mult atacat, răvăşit şi pus în real pericol. 

Păcatul este imens, iar pierderile sunt încă de necalculat. România a 
pierdut peste 2,5 milioane de oameni prin plecări şi prin scăderea dezas- 
truoasă a naşterilor. 


Familia şi viitorul omenirii 


Salvarea nu poate fi alta decât redescoperirea valorilor adevărate şi refa- 
cerea familiei. Credem că e nevoie de o adevărată cruciadă în favoarea celei 
mai importante instituţii din societatea noastră, pentru a o fortifica şi a o 
ajuta în a rămâne bastionul vieţii, al moralității şi al rezistenței împotriva 
ideologiilor fără Dumnezeu şi fără conştiinţă. Pentru viaţă şi viitor e nevoie 
de leagăn, de iubire adevărată şi de copii, de părinţi conştienţi şi de familii. 

Viitorul lumii depinde de familii adevărate şi creştine. 


